title: 2018 m. spalio 24 d. Komisijos įgyvendinimo reglamentas (ES) 2018/1630, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Lička janjetina“ (SGN))

text:
31.10.2018

                  LT

                  Europos Sąjungos oficialusis leidinys

                  L 272/16

         KOMISIJOS ĮGYVENDINIMO REGLAMENTAS (ES) 2018/1630
         2018 m. spalio 24 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Lička janjetina“ (SGN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Kroatijos paraiška įregistruoti pavadinimą „Lička janjetina“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Lička janjetina“ turi būti įregistruotas,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Lička janjetina“ (SGN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.1 klasei „Šviežia mėsa (ir subproduktai)“, pavadinimas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 24 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  OL C 153, 2018 5 2, p. 11.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: 2018 m. spalio 30 d. Komisijos įgyvendinimo reglamentas (ES) 2018/1631, kuriuo leidžiama pateikti rinkai spanguolių ekstrakto miltelius kaip naują maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470 (Tekstas svarbus EEE.)

text:
31.10.2018

                  LT

                  Europos Sąjungos oficialusis leidinys

                  L 272/17

         KOMISIJOS ĮGYVENDINIMO REGLAMENTAS (ES) 2018/1631
         2018 m. spalio 30 d.
         kuriuo leidžiama pateikti rinkai spanguolių ekstrakto miltelius kaip naują maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,
         kadangi:

                     (1)

                     Reglamente (ES) 2015/2283 nustatyta, kad rinkai Sąjungoje galima pateikti tik leidžiamus naudoti ir į Sąjungos sąrašą įtrauktus naujus maisto produktus;

                     (2)

                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos leidžiamų naudoti naujų maisto produktų sąrašas;

                     (3)

                     pagal Reglamento (ES) 2015/2283 12 straipsnį Komisija turi priimti sprendimą, kuriuo leidžiama pateikti Sąjungos rinkai naują maisto produktą ir kuriuo atnaujinamas Sąjungos sąrašas;

                     (4)

                     2011 m. rugsėjo 20 d. bendrovė „Ocean Spray Cranberries Inc.“ (toliau – pareiškėjas) paprašė Prancūzijos kompetentingos institucijos leisti pateikti Sąjungos rinkai spanguolių ekstrakto miltelius kaip naują maisto produktą pagal Europos Parlamento ir Tarybos reglamento (EB) Nr. 258/97 (3) 1 straipsnio 2 dalies c punktą. Paraiškoje prašoma spanguolių ekstrakto miltelius leisti naudoti vaisių aromato gėrimuose, izotoniniuose gėrimuose, arbatos gėrimuose, vitaminais praturtintuose vandenyse, jogurtuose ir jogurtų gėrimuose;

                     (5)

                     2014 m. gruodžio 11 d. Prancūzijos kompetentinga institucija pateikė pirminio vertinimo ataskaitą. Toje ataskaitoje ji padarė išvadą, kad spanguolių ekstrakto milteliai atitinka naujų maisto sudedamųjų dalių kriterijus, išdėstytus Reglamento (EB) Nr. 258/97 3 straipsnio 1 dalyje. Toje pačioje ataskaitoje Prancūzijos kompetentinga institucija taip pat išreiškė susirūpinimą dėl galimos mitybos rizikos, susijusios su tuo, kad 1–3 metų vaikai suvartoja pernelyg didelį kiekį polifenolių, kurių jie gauna vartodami naują maisto produktą ir iš kitų vaikų racione esančių polifenolių šaltinių;

                     (6)

                     2015 m. sausio 16 d. Komisija pirminio vertinimo ataskaitą persiuntė kitoms valstybėms narėms. Kitos valstybės narės per Reglamento (EB) Nr. 258/97 6 straipsnio 4 dalies pirmoje pastraipoje nustatytą 60 dienų laikotarpį pareiškė pagrįstų prieštaravimų dėl nepakankamų duomenų, neapimančių rizikos 1–3 metų mažiems vaikams, dėl neišsamios naujo maisto produkto specifikacijos, dėl trūkstamos informacijos apie sudėtyje esančius baltymus, kuri reikalinga norint atmesti alergijos riziką;

                     (7)

                     atsižvelgdama į Prancūzijos kompetentingos institucijos pateiktą pradinio vertinimo ataskaitą ir kai kurių valstybių narių pareikštus prieštaravimus, Komisija 2016 m. balandžio 20 d. kreipėsi į Europos maisto saugos tarnybą (toliau – Tarnyba), prašydama jos atlikti papildomą spanguolių ekstrakto miltelių kaip naujo maisto produkto vertinimą pagal Reglamentą (EB) Nr. 258/97;

                     (8)

                     pareiškėjas, palaikydamas ryšius su Tarnyba, nurodė, kad naujas maisto produktas nėra numatytas teikti rinkai kaip kūdikiams, mažiems vaikams ir jaunesniems kaip 19 metų vaikams skirtas produktas;

                     (9)

                     2017 m. balandžio 4 d. Tarnyba patvirtino mokslinę nuomonę dėl spanguolių ekstrakto miltelių kaip naujos maisto sudedamosios dalies saugos pagal Reglamentą (EB) Nr. 258/97 (Scientific Opinion on the safety of cranberry extract powder as a novel food ingredient pursuant to Regulation (EC) No 258/97), kurioje padarė išvadą, kad spanguolių ekstraktas yra saugus tais naudojimo atvejais, apie kuriuos pranešė pareiškėjas (4). Nors šią nuomonę Tarnyba parengė ir patvirtino pagal Reglamentą (EB) Nr. 258/97, ji atitinka Reglamento (ES) 2015/2283 11 straipsnio reikalavimus;

                     (10)

                     2017 m. birželio 7 d. Komisija informavo pareiškėją apie savo ir tam tikrų valstybių narių pozicijas, kad, atsižvelgiant į riziką, kad kūdikiai, maži vaikai ir jaunesni nei 19 metų vaikai galėtų vartoti atitinkamų produktų, norint suteikti leidimą reikėtų atlikti papildomą šių amžiaus grupių asmenų saugos vertinimą. Kaip alternatyvą Komisija pasiūlė, kad, jeigu spanguolių ekstrakto leidimas būtų suteiktas kaip suaugusiesiems skirto naujo maisto papildo leidimas, tuomet būtų galima pakankamai suvaldyti riziką, kad produktą vartos tų amžiaus grupių asmenys, dėl kurių saugos Tarnyba nėra padariusi išvadų (5);

                     (11)

                     2017 m. gruodžio 22 d. pareiškėjas informavo Komisiją apie savo sprendimą šiame etape siekti gauti leidimą teikti rinkai spanguolių ekstraktą, numatytą naudoti visiems suaugusiems vartotojams skirtuose maisto papilduose, nedarant poveikio kitai paskesnei paraiškai dėl naudojimo sąlygų išplėtimo, grindžiamo kitu Tarnybos saugos vertinimu;

                     (12)

                     pagal Reglamento (ES) 2015/2283 35 straipsnio 1 dalį paraiškos pateikti naują maisto produktą rinkai Sąjungoje, kurios buvo pateiktos valstybei narei pagal Europos Parlamento ir Tarybos reglamento (EB) Nr. 258/97 4 straipsnį ir dėl kurių galutinis sprendimas iki 2018 m. sausio 1 d. nepriimtas, laikomos paraiškomis, pateiktomis pagal Reglamentą (ES) 2015/2283.Paraiška taip pat atitinka Reglamente (ES) 2015/2283 nustatytus reikalavimus;

                     (13)

                     Tarnybos nuomonė suteikia pakankamą pagrindą nustatyti, kad spanguolių ekstrakto milteliai, naudojami visiems suaugusiems vartotojams skirtuose maisto papilduose, atitinka Reglamento (ES) 2015/2283 12 straipsnio 1 dalį;

                     (14)

                     2018 m. gegužės 2 d. pareiškėjas pateikė Komisijai prašymą apsaugoti nuosavybinius duomenis, esančius trijuose tyrimuose, pateiktuose siekiant pagrįsti paraišką, konkrečiai, 10-ies savaičių klinikiniame tyrime su sveikais suaugusiaisiais (6), 12-os savaičių klinikiniame tyrime su suaugusiaisiais, kuriems kyla maža arba vidutinė rizika susirgti širdies ir kraujagyslių liga (7), ir ataskaitoje apie poveikį tiriamųjų žmonių sisteminėms imuninėms funkcijoms, šlapimo takų ir sisteminiams sveikatos biožymenims ir išmatų charakteristikoms 10-ies savaičių vartojimo laikotarpiu (8). Pareiškėjas taip pat pateikė Komisijai prašymą apsaugoti nuosavybinius duomenis, tai yra informaciją apie spanguolių sulčių kokteilių produkto suvartojimą Europoje ir informaciją apie suvartojimą, susijusį su vaikais (9). Taip pat Komisijai buvo pateiktas prašymas apsaugoti nuosavybinius duomenis (10), t. y. duomenis apie sudėtį ir gaunamo kiekio įverčius pagal spanguolių gėrimų suvartojimą (11);

                     (15)

                     2018 m. birželio 27 d. Tarnyba nusprendė (12), kad, rengiant nuomonę apie spanguolių ekstrakto miltelius kaip naują maisto produktą, buvo reikalinga informacija apie sudėtį (IX.b-1 lentelė, pirminė paraiška, 2011 m. birželio mėn., 24 psl.) ir gaunamo kiekio įverčius pagal spanguolių gėrimų suvartojimą (rinkmena: „Ocean Spray“ atsakymas dėl valstybių narių prieštaravimų, 2015 m. lapkričio mėn.“) siekiant nustatyti naujo maisto produkto charakteristiką ir specifikacijas, taip pat siekiant identifikuoti jo keliamą riziką ir siekiant įvertinti, ar galimas su nauju maisto produktu gaunamas proantocianidinų (PAC) kiekis yra panašus į vartojant spanguolių sulčių produktus gaunamą PAC kiekį. Todėl laikoma, kad be pirmiau minėtų duomenų negalėjo būti padarytos išvados dėl spanguolių ekstrakto miltelių saugos;

                     (16)

                     gavusi Tarnybos nuomonę, Komisija paprašė pareiškėjo išsamiau patikslinti pateiktą pagrindimą dėl nuosavybės teisių į duomenis reikalavimo ir išimtinės teisės panaudoti tuos duomenis reikalavimą, kaip nurodyta Reglamento (ES) 2015/2283 26 straipsnio 2 dalies a ir b punktuose;

                     (17)

                     pareiškėjas pareiškė, kad paraiškos pateikimo metu jam pagal nacionalinę teisę priklausė nuosavybės teisė į įrodymus ir duomenis ir išimtinė teisė juos panaudoti, todėl trečiosios šalys negalėjo teisėtai gauti tyrimo ar naudoti tų mokslinių įrodymų ar mokslinių duomenų. Komisija įvertino visą pareiškėjo pateiktą informaciją ir padarė išvadą, kad pareiškėjas pateikė pakankamą pagrindimą, kad įvykdė Reglamento (ES) 2015/2283 26 straipsnio 2 dalyje nustatytus reikalavimus;

                     (18)

                     todėl, kaip nustatyta Reglamento (ES) 2015/2283 26 straipsnio 2 dalyje, pareiškėjo duomenų rinkinyje pateiktų duomenų apie sudėtį ir gaunamo kiekio įverčius, be kurių Tarnyba nebūtų galėjusi įvertinti naujo maisto produkto, Tarnyba neturėtų naudoti paskesnių pareiškėjų naudai penkerius metus nuo šio reglamento įsigaliojimo dienos. Todėl naują maisto produktą, kurį leidžiama naudoti šiuo reglamentu, pateikti rinkai Sąjungoje penkerius metus turėtų būti leidžiama tik pareiškėjui;

                     (19)

                     tačiau leidimas tik pareiškėjui pateikti rinkai šį naują maisto produktą ir tik pareiškėjui panaudoti pareiškėjo duomenų rinkinyje pateiktus mokslinius įrodymus ir mokslinius duomenis neužkerta kelio kitiems pareiškėjams teikti paraišką leisti pateikti rinkai tą patį naują maisto produktą, jei jų paraiška yra pagrįsta teisėtai gauta informacija, kuria pagrindžiamas leidimas pagal šį reglamentą;

                     (20)

                     Direktyvoje 2002/46/EB nustatyti maisto papildams taikomi reikalavimai. Leidimas naudoti spanguolių ekstrakto miltelius neturėtų daryti poveikio tai direktyvai;

                     (21)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis

               1.   Spanguolių ekstrakto milteliai, kaip nurodyta šio reglamento priede, įtraukiami į Sąjungos leidžiamų naudoti naujų maisto produktų sąrašą, nustatytą Įgyvendinimo reglamentu (ES) 2017/2470.

               2.   Penkerius metus nuo šio reglamento įsigaliojimo tik pareiškėjui:

                           —

                           bendrovei „Ocean Spray Cranberries Inc.“

                           —

                           adresas: „One Ocean Spray DRIVE“ Lakeville-Middleboro, MA, 02349, JAV;

                     leidžiama pateikti rinkai Sąjungoje 1 dalyje nurodytą naują maisto produktą, nebent paskesni pareiškėjai gautų leidimą dėl to paties naujo maisto produkto, nesiremdami pagal šio reglamento 2 straipsnį apsaugotais duomenimis arba jei gautų „Ocean Spray Cranberries Inc.“ sutikimą.

               3.   Į 1 dalyje nurodyto Sąjungos sąrašo įrašą turi būti įtrauktos šio reglamento priede nustatytos naudojimo sąlygos ir ženklinimo reikalavimai.

               4.   Šiame straipsnyje nustatytas leidimas neturi daryti poveikio Direktyvos 2002/46/EB nuostatoms.

            2 straipsnis
            Paraiškos dokumentų rinkinyje pateikti duomenys, kuriais remdamasi Tarnyba įvertino 1 straipsnyje nurodytą naują maisto produktą ir kurį pareiškėjas laiko atitinkančiu Reglamento (ES) 2015/2283 26 straipsnio 2 dalyje nustatytus reikalavimus, negali būti naudojami paskesnių pareiškėjų naudai penkerius metus nuo šio reglamento įsigaliojimo dienos be „Ocean Spray Cranberries Inc.“ sutikimo.

            3 straipsnis
            Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

            4 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 30 d.

                  Komisijos vardu

                  Pirmininkas

               Jean-Claude JUNCKER

            (1)  OL L 327, 2015 12 11, p. 1.

            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            (3)  Europos Parlamento ir Tarybos reglamentas (EB) Nr. 258/97 dėl naujų maisto produktų ir naujų maisto komponentų (OL L 43, 1997 2 14, p. 1).

            (4)  EFSA Journal 2017; 15(5):4777.

            (5)  Maisto papildams taikomi specialūs ženklinimo ir teikimo rinkai reikalavimai pagal 2002 m. birželio 10 d. Europos Parlamento ir Tarybos direktyvą 2002/46/EB dėl valstybių narių įstatymų, susijusių su maisto papildais, suderinimo (OL L 183, 2002 7 12, p. 51).

            (6)  Nantz et al., nepaskelbtas rankraštis.

            (7)  Juturu et al., nepaskelbtas rankraštis

            (8)  Neskelbta ataskaita.

            (9)  Pirminė paraiška, 2011 m. birželio mėn.

            (10)  IX.b-1 lentelė, pradinė paraiška, 2011 m. birželio mėn., 24 psl.

            (11)  „Ocean Spray“ atsakymas dėl valstybių narių prieštaravimų, 2015 m. lapkričio mėn.

            (12)  EFSA Scientific Panel on Dietetic Products, Nutrition and Allergies, Minutes of XXX. Plenarinis posėdis vyko 2018 m. birželio 28–29 d.

            PRIEDAS
            Įgyvendinimo reglamento (ES) 2017/2470 priedas iš dalies keičiamas taip:

                        1)

                        1 lentelėje „Leidžiami naudoti nauji maisto produktai“ įterpiama ši paskutinė skiltis:
                        „Duomenų apsauga“

                        2)

                        1 lentelėje („Leidžiami naudoti nauji maisto produktai“) abėcėlės tvarka įterpiamas šis įrašas:

                                    „Leidžiami naudoti nauji maisto produktai

                                    Naujo maisto produkto naudojimo sąlygos

                                    Papildomi specialieji ženklinimo reikalavimai

                                    Kiti reikalavimai

                                    Duomenų apsauga

                                    Spanguolių ekstrakto milteliai

                                       Nurodyta maisto produktų kategorija

                                       Didžiausias leidžiamas kiekis

                                    Maisto produktų, kurių sudėtyje yra naujo maisto produkto, etiketėje nurodomas naujo maisto produkto pavadinimas „Spanguolių ekstrakto milteliai“

                                    Leidimas naudoti suteiktas 2018 m. lapkričio 20 d. Įtraukimas grindžiamas nuosavybiniais moksliniais įrodymais ir moksliniais duomenimis, apsaugotais pagal Reglamento (ES) 2015/2283 26 straipsnį.
                                    Pareiškėjas: „Ocean Spray Cranberries Inc.“, One Ocean Spray DRIVE Lakeville-Middleboro, MA, 02349, JAV.
                                    Duomenų apsaugos laikotarpiu pateikti rinkai Sąjungoje naują maisto produktą spanguolių ekstrakto miltelius leidžiama tik „Ocean Spray Cranberries Inc.“, nebent paskesni pareiškėjai gautų leidimą dėl šio naujo maisto produkto, nesiremdami nuosavybiniais moksliniais įrodymais ir moksliniais duomenimis, apsaugotais pagal Reglamento (ES) 2015/2283 26 straipsnį, arba gautų „Ocean Spray Cranberries Inc.“ leidimą.
                                    Duomenų apsaugos pabaigos data: 2023 m. lapkričio 20 d.“

                                    Direktyvoje 2002/46/EB apibrėžti maisto papildai, skirti suaugusiesiems

                                    350 mg per dieną

                        3)

                        Į 2 lentelę „Specifikacijos“ abėcėlės tvarka įterpiamas šis įrašas:

                                    „Leidžiami naudoti nauji maisto produktai

                                    Specifikacija

                                    Spanguolių ekstrakto milteliai

                                       Aprašymas/apibrėžtis

                                    Spanguolių ekstrakto milteliai – tai vandenyje tirpūs milteliai, kurių sudėtyje yra daug fenolio, kurie gaunami etanolyje ekstrahuojant spanguolių veislės Vaccinium macrocarpon nepažeistų, prisirpusių uogų sulčių koncentratą.

                                       Charakteristikos/sudėtis

                                    Drėgnis (% w/w): ≤ 4
                                    Proantocianidinai (PAC) (% w/w sausosios medžiagos masės)

                                                —

                                                OSC-DMAC metodas (1)
                                                    (3): 55,0–60,0 arba

                                                —

                                                BL-DMAC metodas (2)
                                                    (3): 15,0–18,0

                                          Bendras fenolių kiekis (GAE (4), % w/w sausosios medžiagos masės) (3)

                                                —

                                                   Folin-Ciocalteau metodas: > 46,2

                                          Tirpumas (vandenyje): 100 %, be jokių matomų netirpių dalelių
                                    Etanolio kiekis (mg/kg): ≤ 100
                                    Sietų analizė: 100 % per 30 mešų sietą
                                    Miltelių išvaizda ir aromatas: birūs, tamsiai raudonos spalvos. Žemės aromato, neturi paskrudimo kvapo.

                                       Sunkieji metalai:

                                    Arsenas (ppm): < 3

                                       Mikrobiologiniai kriterijai:

                                    Mielės: < 100 KSV (5)/g
                                    Pelėsiai: < 100 KSV/g
                                    Aerobinių bakterijų skaičius: < 1 000  KSV/g
                                    Koliforminės bakterijos: < 10 KSV/g

                                       Escherichia coli: < 10 KSV/g

                                       Salmonella: Neaptinkama 375 g

               (1)  OSC-DMAC (4-dimetilaminocinamaldehido) metodas („Ocean Spray Cranberries, Inc“) Martin MA, Ramos S, Mateos R, Marais JPJ, Bravo-Clemente, L, Khoo C, Goya L. Food Res Intl 2015 71: 68-82. Pakeista pagal Cunningham DG, Vannozzi S, O'Shea E, Turk R (2002) In: Ho C-T, Zheng QY (eds) Quality Management of Nutraceuticals ACS Symposium series 803, Washington DC. Quantitation of PACs by DMAC Color Reaction pp. 151–166.

               (2)  BL-DMAC (4-dimetilaminocinamaldehido) metodas (Brunswick Lab) Multi-laboratory validation of a standard method for quantifying proanthocyanidins in cranberry powders. Prior RL, Fan E, Ji H, Howell A, Nio C, Payne MJ, Reed J. J Sci Food Agric. 2010 Jul;90(9):1473-8.

               (3)  Šių trijų parametrų vertės skiriasi, nes naudojami skirtingi metodai.

               (4)  GAE: galo rūgšties ekvivalentai.

               (5)  KSV: kolonijas sudarantys vienetai.“


title: 2018 m. lapkričio 5 d. Komisijos įgyvendinimo reglamentas (ES) 2018/1650, kuriuo dėl labai patogeniško paukščių gripo ir su juo susijusių Kanados, Rusijos ir Jungtinių Amerikos Valstijų įrašų trečiųjų šalių, teritorijų, zonų ar skyrių, iš kurių galima importuoti į Sąjungą ir vežti tranzitu per Sąjungą tam tikras naminių paukščių prekes, sąraše iš dalies keičiamas Reglamento (EB) Nr. 798/2008 I priedas (Tekstas svarbus EEE.)

text:
6.11.2018

                  LT

                  Europos Sąjungos oficialusis leidinys

                  L 275/10

         KOMISIJOS ĮGYVENDINIMO REGLAMENTAS (ES) 2018/1650
         2018 m. lapkričio 5 d.
         kuriuo dėl labai patogeniško paukščių gripo ir su juo susijusių Kanados, Rusijos ir Jungtinių Amerikos Valstijų įrašų trečiųjų šalių, teritorijų, zonų ar skyrių, iš kurių galima importuoti į Sąjungą ir vežti tranzitu per Sąjungą tam tikras naminių paukščių prekes, sąraše iš dalies keičiamas Reglamento (EB) Nr. 798/2008 I priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio įžanginį sakinį, 8 straipsnio 1 punkto pirmą pastraipą, 8 straipsnio 4 punktą ir 9 straipsnio 4 dalies c punktą,
         atsižvelgdama į 2009 m. lapkričio 30 d. Tarybos direktyvą 2009/158/EB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (2), ypač į jos 23 straipsnio 1 dalį, 24 straipsnio 2 dalį ir 25 straipsnį,
         kadangi:

                     (1)

                     Komisijos reglamente (EB) Nr. 798/2008 (3) nustatyti veterinarijos sertifikatų reikalavimai, taikomi importuojant naminius paukščius ir naminių paukščių produktus (toliau – prekės) į Sąjungą ir vežant juos tranzitu per Sąjungą, įskaitant sandėliavimą tranzito metu. Tame reglamente nustatyta, kad prekes importuoti į Sąjungą ir vežti per ją tranzitu galima tik iš trečiųjų šalių, teritorijų, zonų ar skyrių, kurie išvardyti jo I priedo 1 dalyje pateiktos lentelės 1 ir 3 skiltyse;

                     (2)

                     Reglamente (EB) Nr. 798/2008 numatyta, kad prekių siuntos gali būti importuojamos į Sąjungą ir vežamos per ją tranzitu tik jei jos atitinka tam tikras sąlygas, įskaitant šio reglamento I priedo 1 dalies 6 skiltyje nurodytas konkrečias sąlygas ir, jei taikoma, tos lentelės 6A ir 6B skiltyse nurodytą galiojimo pabaigos datą ir galiojimo pradžios datą. Galiojimo pabaigos data yra data, nuo kurios trečiojoje šalyje, teritorijoje, zonoje ar skyriuje pagamintų prekių siuntų nebeleidžiama importuoti į Sąjungą arba vežti per ją tranzitu, o galiojimo pradžios data yra data, nuo kurios trečiojoje šalyje, teritorijoje, zonoje ar skyriuje pagamintų prekių siuntas vėl leidžiama importuoti į Sąjungą arba vežti per ją tranzitu;

                     (3)

                     6A ir 6B skilčių įrašai Reglamento (EB) Nr. 798/2008 I priedo 1 dalies lentelėje paliekami siekiant neleisti importuoti į Sąjungą ir vežti per ją tranzitu prekių, pagamintų ribojamosiose zonose už Sąjungos ribų, siuntų konkrečiu laikotarpiu, kuriuo tokių siuntų importas į Sąjunga ir vežimas per ją tranzitu neleidžiamas pagal tame reglamente nustatytas taisykles;

                     (4)

                     Reglamento (EB) Nr. 798/2008 I priedo 1 dalies lentelėje Kanadai skirtas įrašas apima trečiosios šalies zonas, kuriose, pasitvirtinus LPPG atvejams, buvo atliktas likvidavimas, valymas ir dezinfekcija ir kurioms buvo iš naujo suteiktas leidimas importuoti į Sąjungą ir vežti per ją tranzitu tam tikras naminių paukščių prekes, kurioms taikoma galiojimo pradžios data yra vėlesnė nei dveji metai. Todėl Kanadai skirtas įrašas turėtų būti atitinkamai iš dalies pakeistas;

                     (5)

                     Reglamento (EB) Nr. 798/2008 I priedo 1 dalies lentelėje Jungtinėms Valstijoms skirtas įrašas apima trečiosios šalies zonas, kuriose, pasitvirtinus LPPG atvejams, buvo atliktas likvidavimas, valymas ir dezinfekcija ir kurioms buvo iš naujo suteiktas leidimas importuoti į Sąjungą ir vežti per ją tranzitu tam tikras naminių paukščių prekes, kurioms taikoma galiojimo pradžios data yra vėlesnė nei dveji metai. Todėl Jungtinėms Valstijoms skirtas įrašas turėtų būti atitinkamai iš dalies pakeistas;

                     (6)

                     Reglamente (EB) Nr. 798/2008 taip pat nustatytos sąlygos, kuriomis vadovaujantis trečioji šalis, teritorija, zona ar skyrius laikomi neužkrėstais LPPG;

                     (7)

                     į Reglamento (EB) Nr. 798/2008 I priedo 1 dalies lentelę Rusija įtraukta kaip trečioji šalis, iš kurios visos teritorijos leidžiama į Sąjungą importuoti ir per ją tranzitu vežti tam tikras naminių paukščių prekes;

                     (8)

                     2016 m. lapkričio 17 d. Rusija patvirtino H5N8 potipio LPPG atvejį naminių paukščių ūkyje savo teritorijoje. Nuo 2016 m. lapkričio mėn. Rusija patvirtino savo teritorijoje keletą LPPG protrūkių naminių paukščių ūkiuose. Dėl tų patvirtintų LPPG atvejų nuo 2016 m. lapkričio mėn. Rusija negali būti laikoma neužkrėsta šia liga ir Rusijos veterinarijos tarnybos negali sertifikuoti žmonėms skirtos paukštienos siuntų siekiant jas importuoti į Sąjungą ar vežti per ją tranzitu;

                     (9)

                     Rusijos veterinarijos tarnybos Komisijai pateikė informacijos apie LPPG protrūkius ir patvirtino, kad nuo 2016 m. lapkričio 17 d. nutraukė veterinarijos sertifikatų išdavimą dėl žmonėms vartoti skirtos paukštienos siuntų, kurias ketinama importuoti į Sąjungą arba vežti per ją tranzitu;

                     (10)

                     todėl nuo tos datos į Sąjungą jokių tokių Rusijos kilmės produktų siuntų nebuvo įvežta. Siekiant aiškumo ir teisinio tikrumo, tikslinga šią padėtį patvirtinti dokumentais ir Reglamento (EB) Nr. 798/2008 I priedo 1 dalies lentelėje nurodyti atitinkamą galiojimo pabaigos datą. Tokiu būdu taip pat užtikrinama, kad, kai Rusija nebebus užkrėsta LPPG ir jai bus nustatyta galiojimo pradžios data, tokių produktų, pagamintų po galiojimo pabaigos datos ir iki galiojimo pradžios datos, siuntos į Sąjungą negalės būti įvežamos;

                     (11)

                     todėl Reglamento (EB) Nr. 798/2008 I priedo 1 dalies lentelėje Rusijai skirtas įrašas turėtų būti iš dalies pakeistas siekiant atsižvelgti į epizootinę padėtį toje trečiojoje šalyje nuo 2016 m. lapkričio mėn. ir nurodyti galiojimo pabaigos datą, nuo kurios ta trečioji šalis negali būti laikoma neužkrėsta LPPG;

                     (12)

                     todėl Reglamento (EB) Nr. 798/2008 I priedas turėtų būti atitinkamai iš dalies pakeistas;

                     (13)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 798/2008 I priedo 1 dalis iš dalies keičiama pagal šio reglamento priedą.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 5 d.

                  Komisijos vardu

                  Pirmininkas

               Jean-Claude JUNCKER

            (1)  OL L 18, 2003 1 23, p. 11.

            (2)  OL L 343, 2009 12 22, p. 74.

            (3)  2008 m. rugpjūčio 8 d. Komisijos reglamentas (EB) Nr. 798/2008, kuriuo nustatomas trečiųjų šalių, teritorijų, zonų ar skyrių, iš kurių galima importuoti į Bendriją ir vežti tranzitu per Bendriją naminius paukščius ir naminių paukščių produktus, sąrašas ir veterinarijos sertifikatų reikalavimai (OL L 226, 2008 8 23, p. 1).

            PRIEDAS
            Reglamento (EB) Nr. 798/2008 I priedo 1 dalis iš dalies keičiama taip:

                        1)

                        Kanadai skirtas įrašas pakeičiamas taip:

                                    Trečiosios šalies ar teritorijos ISO kodas ir pavadinimas

                                    Trečiosios šalies, teritorijos, zonos ar skyriaus kodas

                                    Trečiosios šalies, teritorijos, zonos ar skyriaus aprašymas

                                    Veterinarijos sertifikatas

                                    Konkrečios sąlygos

                                    Konkrečios sąlygos

                                    Paukščių gripo stebėjimo statusas

                                    Vakcinavimo nuo paukščių gripo statusas

                                       Salmonella kontrolės statusas (6)

                                    Pavyzdys (-iai)

                                    Papildomos garantijos

                                    Closing date (1)

                                    Opening date (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „CA – Kanada

                                    CA-0

                                    Visa šalies teritorija

                                    SPF

                                    EP, E

                                    S4

                                    CA-1

                                    Visa Kanados teritorija, išskyrus teritoriją CA-2

                                    WGM

                                    VIII

                                    BPR, BPP, DOC, DOR, HEP, HER, SRP, SRA, LT20

                                    N

                                    A

                                    S1, ST1“

                                    POU, RAT

                                    N

                                    CA-2

                                    Kanados teritorija, įvardyta kaip nėra“

                        2)

                        Rusijai skirtas įrašas pakeičiamas taip:

                                    Trečiosios šalies ar teritorijos ISO kodas ir pavadinimas

                                    Trečiosios šalies, teritorijos, zonos ar skyriaus kodas

                                    Trečiosios šalies, teritorijos, zonos ar skyriaus aprašymas

                                    Veterinarijos sertifikatas

                                    Konkrečios sąlygos

                                    Konkrečios sąlygos

                                    Paukščių gripo stebėjimo statusas

                                    Vakcinavimo nuo paukščių gripo statusas

                                       Salmonella kontrolės statusas (6)

                                    Pavyzdys (-iai)

                                    Papildomos garantijos

                                    Closing date (1)

                                    Opening date (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „RU – Rusija

                                    RU-0

                                    Visa šalies teritorija

                                    EP, E

                                    S4“

                                    POU

                                    P2

                                    2016 11 17

                        3)

                        Jungtinėms Amerikos Valstijoms skirtas įrašas pakeičiamas taip:

                                    Trečiosios šalies ar teritorijos ISO kodas ir pavadinimas

                                    Trečiosios šalies, teritorijos, zonos ar skyriaus kodas

                                    Trečiosios šalies, teritorijos, zonos ar skyriaus aprašymas

                                    Veterinarijos sertifikatas

                                    Konkrečios sąlygos

                                    Konkrečios sąlygos

                                    Paukščių gripo stebėjimo statusas

                                    Vakcinavimo nuo paukščių gripo statusas

                                       Salmonella kontrolės statusas (6)

                                    Pavyzdys (-iai)

                                    Papildomos garantijos

                                    Closing date (1)

                                    Opening date (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    „US – Jungtinės Amerikos Valstijos

                                    US-0

                                    Visa šalies teritorija

                                    SPF

                                    EP, E

                                    S4

                                    US-1

                                    Visa Jungtinių Amerikos Valstijų teritorija, išskyrus US-2 teritoriją

                                    WGM

                                    VIII

                                    POU, RAT

                                    N

                                    BPP, BPR, DOC, DOR, HEP, HER, SRP, SRA, LT20

                                    A

                                    S3, ST1

                                    US-2

                                    Jungtinių Amerikos Valstijų teritorija, įvardyta kaip

                                    US-2.1

                                    Tenesio valstijoje:

                                                Linkolno apygarda

                                                Franklino apygarda

                                                Mūro apygarda

                                    WGM

                                    VIII

                                    P2

                                    2017 3 4

                                    2017 8 11

                                    POU, RAT

                                    N
                                    P2

                                    BPR, BPP, DOC, DOR, HEP, HER, SRP, SRA, LT20

                                    A

                                    S3, ST1

                                    US-2.2

                                    Alabamos valstijoje:

                                                Madisono apygarda

                                                Džeksono apygarda

                                    WGM

                                    VIII

                                    P2

                                    2017 3 4

                                    2017 8 11

                                    POU, RAT

                                    N
                                    P2

                                    BPR, BPP, DOC, DOR, HEP, HER, SRP, SRA, LT20

                                    A

                                    S3, ST1“


title: 2018 m. lapkričio 20 d. Komisijos įgyvendinimo reglamentas (ES) 2018/1795, kuriuo pagal Europos Parlamento ir Tarybos direktyvos 2012/34/ES 11 straipsnį nustatoma ekonominės pusiausvyros įvertinimo tvarka ir kriterijai (Tekstas svarbus EEE.)

text:
21.11.2018

                  LT

                  Europos Sąjungos oficialusis leidinys

                  L 294/5

         KOMISIJOS ĮGYVENDINIMO REGLAMENTAS (ES) 2018/1795
         2018 m. lapkričio 20 d.
         kuriuo pagal Europos Parlamento ir Tarybos direktyvos 2012/34/ES 11 straipsnį nustatoma ekonominės pusiausvyros įvertinimo tvarka ir kriterijai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos direktyvą 2012/34/ES, kuria sukuriama bendra Europos geležinkelių erdvė (1), ypač į jos 11 straipsnio 4 dalies antrą pastraipą,
         kadangi:

                     (1)

                     Direktyva 2012/34/ES, kuri iš dalies pakeista Direktyva (ES) 2016/2370 (2), atverta keleivių vežimo geležinkeliais valstybės viduje paslaugų rinka, siekiant sukurti bendrą Europos geležinkelių erdvę. Tai gali turėti įtakos pagal viešųjų paslaugų sutartį teikiamų keleivių vežimo geležinkeliais paslaugų organizavimui ir finansavimui. Valstybės narės savo teisės aktuose gali numatyti galimybę neleisti naudotis infrastruktūra, jei dėl naujų atvirąja prieiga grindžiamų keleivių vežimo geležinkeliais paslaugų galėtų kilti pavojus tokių viešųjų paslaugų sutarčių ekonominei pusiausvyrai;

                     (2)

                     kita vertus, atsižvelgiant į tų paslaugų ypatumus, pavyzdžiui, kokybės charakteristikas, tvarkaraštį, paskirties vietas ir tikslinius būsimus klientus, jos nebūtinai gali tiesiogiai konkuruoti su viešosiomis paslaugomis ir todėl gali daryti tik nedidelį poveikį viešųjų paslaugų sutarties ekonominei pusiausvyrai. Be to, jos gali daryti teigiamą tinklo poveikį viešųjų paslaugų operatoriams, keleiviai gali gauti grynosios naudos arba gali būti daroma platesnio masto socialinė nauda, ir į tai reikėtų atsižvelgti;

                     (3)

                     todėl viešųjų paslaugų sutartį vykdančių operatorių ir kompetentingų institucijų teisėtus interesus būtina suderinti su bendraisiais siekiais sukurti bendrą Europos geležinkelių erdvę ir pasinaudoti tos erdvės teikiama platesnio masto socialine nauda. Atliekant ekonominės pusiausvyros įvertinimą turėtų būti užtikrinta šių konkuruojančių interesų pusiausvyra;

                     (4)

                     Europos Parlamento ir Tarybos reglamente (EB) Nr. 1370/2007 (3) nustatyta, kad operatoriams už viešųjų paslaugų įsipareigojimų, susijusių su keleivių vežimo geležinkeliais paslaugų teikimu, vykdymą gali būti atlyginama skiriant finansinę kompensaciją arba suteikiant išimtines teises (arba ir vieną, ir kitą). Tačiau dėl geležinkelių transporto operatoriams suteiktų išimtinių teisių neturėtų atsirasti kliūčių patekti į keleivių vežimo geležinkeliais valstybės viduje paslaugų rinkas;

                     (5)

                     tokios išimtinės teisės neturėtų būti kliūtis kitoms geležinkelio įmonėms naudotis prieigos teise, nebent atlikus ekonominės pusiausvyros įvertinimą būtų nustatyta, kad, atsižvelgiant į išimtinių teisių vertę, nauja keleivių vežimo geležinkeliais paslauga turėtų didelį neigiamą poveikį pagal viešųjų paslaugų sutartį teikiamų paslaugų pelningumui arba su jų teikimu susijusioms kompetentingos institucijos grynosioms išlaidoms, arba abiem, priklausomai nuo viešųjų paslaugų sutartyje numatytų rizikos pasidalijimo susitarimų;

                     (6)

                     ekonominės pusiausvyros įvertinimą turėtų būti reikalaujama atlikti tik dėl keleivių vežimo geležinkeliais paslaugų, kurios nėra teikiamos pagal viešųjų paslaugų sutartį ir kurios yra arba visiškai naujos, arba susijusios su esminiu esamos paslaugos pakeitimu. Ši sąvoka apima ir komercines paslaugas, kurias teikia tas pats operatorius, vykdantis viešųjų paslaugų sutartį;

                     (7)

                     reguliavimo institucija turėtų įvertinti, ar siūlomas keleivių vežimo geležinkeliais paslaugos pakeitimas turėtų būti laikomas esminiu. Dažnumo padidinimas arba sustojimų pagausinimas galėtų būti laikomi esminiu pakeitimu. Kainų keitimas neturėtų būti laikomas esminiu pakeitimu, nebent jis nesuderinamas su įprasta elgsena rinkoje ir, atitinkamais atvejais, verslo planu, kuris reguliavimo institucijai buvo pateiktas tuo metu, kai buvo atliktas ankstesnis ekonominės pusiausvyros įvertinimas;

                     (8)

                     reguliavimo institucijos sprendime turėtų būti įvertinta grynoji naujos keleivių vežimo geležinkeliais paslaugos nauda klientams trumpuoju ir vidutinės trukmės laikotarpiu, taip pat jame turėtų būti atsižvelgta į infrastruktūros valdytojo pateiktą techninę informaciją apie atitinkamus su infrastruktūra susijusius reikalavimus ir numatomą poveikį tinklo veikimui, taip pat optimaliam visų pareiškėjų pajėgumų naudojimui;

                     (9)

                     reguliavimo institucija turėtų turėti teisę įvertinti galimą naujos keleivių vežimo paslaugos poveikį, taip pat įvertinti, ar toks poveikis būtų didelis ir dėl to sukeltų pavojų esamos viešųjų paslaugų sutarties ekonominei pusiausvyrai;

                     (10)

                     kad nebūtų sukelta jau pradėtos teikti naujos keleivių vežimo geležinkeliais paslaugos trikdžių ir kad būtų suteikta teisinio tikrumo dėl galimybių teikti šią naują paslaugą, laikotarpis, per kurį gali būti reikalaujama atlikti ekonominės pusiausvyros įvertinimą, turėtų būti ribotos trukmės ir susietas su pareiškėjo pranešimo apie savo suinteresuotumą teikti naują keleivių vežimo geležinkeliais paslaugą pateikimo laiku;

                     (11)

                     kad prašymas atlikti ekonominės pusiausvyros įvertinimą būtų laikomas priimtinu, jame turėtų būti išdėstyti argumentai, kodėl siūloma nauja paslauga galėtų kelti pavojų viešųjų paslaugų sutarties ekonominei pusiausvyrai;

                     (12)

                     siekiant visoms susijusioms šalims užtikrinti teisinį tikrumą ir sudaryti sąlygas infrastruktūros valdytojui nagrinėti prašymus skirti pajėgumų pagal Direktyvos 2012/34/ES IV skyriaus 3 skirsnyje nustatytą tvarką, reguliavimo institucija turėtų priimti sprendimą dėl ekonominės pusiausvyros per iš anksto nustatytą terminą ir bet kokiu atveju iki infrastruktūros valdytojo pagal Direktyvos 2012/34/ES VII priedo 3 punktą nustatyto termino pateikti prašymus skirti pajėgumų;

                     (13)

                     tačiau jeigu tuo metu, kai gaunamas pareiškėjo pranešimas, dėl viešųjų paslaugų sutarties vyksta konkursas ir pateiktas prašymas atlikti ekonominės pusiausvyros įvertinimą, reguliavimo institucija gali nuspręsti laikinai sustabdyti naujos keleivių vežimo geležinkeliais paslaugos paraiškos svarstymą ribotos trukmės laikotarpiui, kol bus sudaryta nauja viešųjų paslaugų sutartis. Toks laikinasis sustabdymas turėtų trukti ne ilgiau kaip 12 mėnesių nuo pareiškėjo pranešimo gavimo dienos arba iki konkurso pabaigos, priklausomai nuo to, kas įvyks pirmiau.
                     Šios konkrečios nuostatos nedaro poveikio šio reglamento taikymui viešųjų paslaugų sutarčiai, kuri vykdoma tuo metu, kai gaunamas pareiškėjo pranešimas. Tokiomis aplinkybėmis ir jei atlikus esamos viešųjų paslaugų sutarties ekonominės pusiausvyros įvertinimą nustatoma, kad prieiga gali būti suteikta, tokios prieigos trukmė turėtų būti apribota iki esamos viešųjų paslaugų sutarties galiojimo pabaigos;

                     (14)

                     turėtų būti laikoma, kad viešųjų paslaugų sutarties ekonominei pusiausvyrai iškilo pavojus, jei siūloma nauja paslauga galėtų padaryti didelį neigiamą poveikį viešųjų paslaugų operatoriaus pelno lygiui ir (arba) dėl jos teikimo gerokai padidėtų kompetentingos institucijos grynosios išlaidos;

                     (15)

                     vertindama, ar poveikis yra didelis, reguliavimo institucija turėtų atsižvelgti į tokius kriterijus: ar naujoji paslauga galėtų sukelti pavojų viešosios paslaugos perspektyvumui ir tęstinumui – dėl to, kad viešosios sutarties vykdymas viešųjų paslaugų operatoriui ekonominiu požiūriu nebūtų tvarus, arba dėl gerokai padidėjusių kompetentingos institucijos grynųjų išlaidų;

                     (16)

                     be ekonominės analizės, reguliavimo institucija taip pat turėtų įvertinti ir atsižvelgti į grynąją naudą klientams trumpuoju ir vidutinės trukmės laikotarpiu, taip pat poveikį tinklo veikimui ir pajėgumų naudojimui. Reguliavimo institucija turėtų atsižvelgti į infrastruktūros valdytojo pateiktą techninę informaciją apie atitinkamus su infrastruktūra susijusius reikalavimus, numatomą poveikį tinklo veikimui ir optimaliam visų pareiškėjų pajėgumų naudojimui;

                     (17)

                     atliekant ekonominę analizę daugiausia dėmesio turėtų būti skiriama siūlomos naujos paslaugos poveikiui visai viešųjų paslaugų sutarčiai, įskaitant paslaugas, kurioms bus padarytas poveikis, visu sutarties galiojimo laikotarpiu, atsižvelgiant į visų esamų išimtinių teisių, kurios galėjo būti suteiktos, vertę. Joks su žala susijęs iš anksto nustatytas ribinis dydis neturėtų būti taikomas griežtai ar pavieniui, ir tokie ribiniai dydžiai neturėtų būti nustatomi nacionalinės teisės aktuose. Vertinimas turėtų būti grindžiamas objektyvia metodika, kurią reguliavimo institucija priėmė atsižvelgdama į atitinkamos valstybės narės geležinkelių transporto specifiką;

                     (18)

                     kai reguliavimo institucija padaro išvadą, kad nauja keleivių vežimo geležinkeliais paslauga galėtų kelti pavojų viešųjų paslaugų sutarties ekonominei pusiausvyrai, savo sprendime ji prireikus turėtų nurodyti galimus naujos keleivių vežimo geležinkeliais paslaugos pakeitimus, kuriuos atlikus prieiga galėtų būti suteikta. Reguliavimo institucija gali pateikti kompetentingai institucijai rekomendacijas dėl kitų galimų sąlygų, kurias įvykdžius būtų galima suteikti prieigą, visų pirma atsižvelgdama į atliktą naujos keleivių vežimo geležinkeliais paslaugos grynosios naudos klientams analizę;

                     (19)

                     jei prieigos paraiška susijusi su nauja keleivių vežimo geležinkeliais paslauga, kaip apibrėžta Direktyvos 2012/34/ES 3 straipsnio 36 dalyje, o reguliavimo institucijos objektyvi ekonominė analizė rodo, kad nauja keleivių vežimo paslauga turėtų didelį neigiamą poveikį viešųjų paslaugų sutarties ekonominei pusiausvyrai, reguliavimo institucija turėtų nustatyti, kokiomis sąlygomis būtų galima suteikti prieigą pagal Direktyvos 2012/34/ES 11a straipsnį;

                     (20)

                     vykdydama visą su ekonominės pusiausvyros įvertinimu susijusią veiklą reguliavimo institucija neturėtų atskleisti iš šalių gautos konfidencialios ar neskelbtinos komercinės informacijos. Visų pirma, ji turėtų pašalinti tokią informaciją iš skelbtino sprendimo. Visiems reguliavimo institucijų sprendimams, įskaitant tuos, kurie susiję su gautos informacijos konfidencialumu, taikoma teisminė kontrolė pagal Direktyvos 2012/34/ES 56 straipsnio 10 dalį;

                     (21)

                     kai ekonominės pusiausvyros įvertinimas atliekamas dėl naujos tarptautinės keleivių vežimo paslaugos, nepažeidžiant reguliavimo institucijų nepriklausomumo priimant sprendimus principo, nurodyto Direktyvos 2012/34/ES 55 straipsnio 1 dalyje, atitinkamos reguliavimo institucijos turėtų keistis informacija ir bendradarbiauti, kad tinkamai išspręstų problemą;

                     (22)

                     reguliavimo institucijos turėtų keistis geriausia ekonominės pusiausvyros įvertinimo patirtimi, kad ilgainiui pritaikytų savo metodiką ir visose valstybėse narėse būtų parengta nuosekli metodika, kuriai gali būti taikoma Direktyvos 2012/34/ES 57 straipsnio 8 dalis;

                     (23)

                     Komisijos įgyvendinimo reglamentu (ES) Nr. 869/2014 (4) nustatomi naujų tarptautinių keleivių vežimo geležinkeliais paslaugų pagrindinio tikslo įvertinimo ir ekonominės pusiausvyros įvertinimo kriterijai ir tvarka. Tačiau, atvėrus keleivių vežimo geležinkeliais valstybės viduje paslaugų rinką, pagrindinio tikslo įvertinimas tapo nebeaktualus, ir visoms naujoms keleivių vežimo geležinkeliais paslaugoms turėtų būti taikomi tie patys kriterijai ir tvarka, neatsižvelgiant į tai, ar tos paslaugos yra vidaus ar tarptautinės. Todėl Įgyvendinimo reglamentas (ES) Nr. 869/2014 turėtų būti panaikintas;

                     (24)

                     kadangi Direktyvos 2012/34/ES 10 straipsnis ir 11 straipsnio 1 dalis taikomi nuo 2019 m. sausio 1 d., tačiau nėra taikomi traukinių paslaugoms, kurios pradedamos teikti iki 2020 m. gruodžio 12 d., Komisijos įgyvendinimo reglamentą (ES) Nr. 869/2014 reikia taikyti ir po 2019 m. sausio 1 d., tačiau tik naujoms keleivių vežimo geležinkeliais paslaugoms, kurias ketinama pradėti teikti iki 2020 m. gruodžio 12 d. Įgyvendinimo reglamento (ES) Nr. 869/2014 taikymas turėtų priklausyti nuo to, ar pareiškėjai pateikė pranešimus per tokį terminą, kad leidimų išdavimo ir tvarkaraščių sudarymo procedūra būtų užbaigta per pagrįstą laikotarpį ir kad paslaugos galėtų būti iš tikrųjų pradėtos teikti iki 2020 m. gruodžio 12 d.;

                     (25)

                     šiame reglamente nustatytos priemonės atitinka pagal Direktyvos 2012/34/ES 62 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas
            Šiame reglamente nustatoma išsami tvarka ir kriterijai, kurių reikia laikytis nustatant, ar nauja keleivių vežimo geležinkeliais paslauga galėtų kelti pavojų viešųjų paslaugų sutarties geležinkelių transporto srityje ekonominei pusiausvyrai.

            2 straipsnis
            Taikymo sritis
            Šis reglamentas taikomas tais atvejais, kai valstybė narė nusprendžia apriboti Direktyvos 2012/34/ES 10 straipsnio 2 dalyje nurodytą prieigos teisę naujoms keleivių vežimo geležinkeliais paslaugoms teikti tarp konkrečios išvykimo vietos ir konkrečios paskirties vietos, jei tam pačiam arba alternatyviam maršrutui taikoma viena ar kelios viešųjų paslaugų sutartys, kaip numatyta tos direktyvos 11 straipsnio 1 dalyje.

            3 straipsnis
            Apibrėžtys
            Šiame reglamente vartojamų terminų apibrėžtys:
            1)   nauja keleivių vežimo geležinkeliais paslauga– pagal tvarkaraštį teikiama reguliarioji keleivių vežimo geležinkeliais paslauga, kuri yra arba visiškai nauja, arba iš esmės pakeista – visų pirma padidinant paslaugos teikimo dažnumą arba sustojimų skaičių – esama keleivių vežimo geležinkeliais paslauga ir kuri nėra teikiama pagal viešųjų paslaugų sutartį;
            2)   ekonominės pusiausvyros įvertinimas– Direktyvos 2012/34/ES 11 straipsnio 1–4 dalyse ir 11a straipsnyje apibūdintas ir 10 straipsnyje išsamiau aprašytas vertinimas, kurį vieno iš Direktyvos 2012/34/ES 11 straipsnio 2 dalyje nurodytų subjektų prašymu atlieka reguliavimo institucija ir kuriuo siekiama nustatyti, ar siūloma nauja keleivių vežimo geležinkeliais paslauga galėtų kelti pavojų viešųjų paslaugų sutarties ekonominei pusiausvyrai;
            3)   viešųjų paslaugų sutartis– viešųjų paslaugų sutartis, apibrėžta Reglamento (EB) Nr. 1370/2007 2 straipsnio i punkte ir susijusi su geležinkelių transportu;
            4)   kompetentinga institucija– kompetentinga institucija, apibrėžta Reglamento (EB) Nr. 1370/2007 2 straipsnio b punkte;
            5)   grynasis finansinis poveikis– naujos keleivių vežimo geležinkeliais paslaugos poveikis grynajam vykdant viešųjų paslaugų įsipareigojimus pagal viešųjų paslaugų sutartį patiriamų išlaidų ir gaunamų pajamų balansui, apimančiam pagrįstą pelną;
            6)   išimtinė teisė– Reglamento (EB) Nr. 1370/2007 2 straipsnio f punkte apibrėžta teisė.

            4 straipsnis
            Pranešimas apie numatomą naują keleivių vežimo geležinkeliais paslaugą

               1.   Pareiškėjas infrastruktūros valdytojams ir atitinkamoms reguliavimo institucijoms praneša apie ketinimą teikti naują keleivių vežimo geležinkeliais paslaugą, laikydamasis Direktyvos 2012/34/ES 38 straipsnio 4 dalyje nustatyto termino.

               2.   Reguliavimo institucijos parengia ir savo interneto svetainėje paskelbia pareiškėjo užpildytiną ir pateiktiną standartinę pranešimo formą, kurioje nurodoma ši informacija:

                           a)

                           pareiškėjo pavadinimas, adresas, juridinė forma, registracijos numeris (jei tinka);

                           b)

                           už užklausas atsakingo asmens duomenys ryšiams;

                           c)

                           pareiškėjo licencijos ir saugos sertifikato duomenys arba tos licencijos ar saugos sertifikato išdavimo procedūros etapas;

                           d)

                           išsami informacija apie maršrutą, nurodant išvykimo ir paskirties stočių bei tarpinių sustojimų vietas;

                           e)

                           siūlomos naujos keleivių vežimo geležinkeliais paslaugos numatoma pradžios data;

                           f)

                           preliminarus naujos keleivių vežimo geležinkeliais paslaugos tvarkaraštis, dažnumas ir pajėgumas, įskaitant siūlomus išvykimo laikus, atvykimo laikus ir jungtis, taip pat bet kokius su paslaugos dažnumu ir sustojimais susijusius nukrypimus nuo standartinio tvarkaraščio (abiejų krypčių atžvilgiu);

                           g)

                           orientacinė informacija apie geležinkelių riedmenis, kuriuos pareiškėjas ketina naudoti.

               3.   Informacija apie numatomą naujos keleivių vežimo geležinkeliais paslaugos teikimą apima bent jau pirmuosius trejus ir, jei įmanoma, pirmuosius penkerius veiklos metus. Tačiau reguliavimo institucija gali pritarti trumpesniam laikotarpiui.

               4.   Reguliavimo institucija savo interneto svetainėje paskelbia pareiškėjo pateiktą standartinę pranešimo formą ir, gavusi užpildytą pranešimo formą, nepagrįstai nedelsdama ir ne vėliau kaip per 10 dienų informuoja:

                           a)

                           bet kurią kompetentingą instituciją, sudariusią viešųjų paslaugų sutartį dėl keleivių vežimo geležinkeliais paslaugos teikimo tuo maršrutu arba alternatyviu maršrutu, kaip apibrėžta Direktyvoje 2012/34/ES;

                           b)

                           bet kurią kitą suinteresuotą kompetentingą instituciją, turinčią teisę apriboti prieigą pagal Direktyvos 2012/34/ES 11 straipsnį;

                           c)

                           bet kurią geležinkelio įmonę, teikiančią paslaugas pagal viešųjų paslaugų sutartį naujos keleivių vežimo geležinkeliais paslaugos maršrutu arba alternatyviu maršrutu.

               5.   Visa informacija, kurią pareiškėjas pateikia standartinėje pranešimo formoje, ir visi patvirtinamieji dokumentai reguliavimo institucijoms ir infrastruktūros valdytojams siunčiami elektronine forma. Tačiau tinkamai pagrįstais atvejais reguliavimo institucija gali priimti popierinius dokumentus.

               6.   Jei pranešimas yra neišsamus, reguliavimo institucija pareiškėjui praneša, kad neišsamūs prašymai nebus svarstomi, ir suteikia jam galimybę per pagrįstą laikotarpį, kuris neturi būti ilgesnis nei dešimt darbo dienų, papildyti savo prašymą.

            5 straipsnis
            Ekonominės pusiausvyros įvertinimo terminas

               1.   Direktyvos 2012/34/ES 11 straipsnio 2 dalies pirmoje pastraipoje nurodyti subjektai prašymą atlikti ekonominės pusiausvyros įvertinimą reguliavimo institucijai pateikia per toje nuostatoje nustatytą terminą.

               2.   Jeigu tuo metu, kai gaunamas 4 straipsnyje nurodytas pareiškėjo pranešimas, vyksta konkursas dėl viešųjų paslaugų sutarties, kuri taikoma tam pačiam arba alternatyviam maršrutui, o konkurso paraiškų pateikimo kompetentingai institucijai terminas yra pasibaigęs, Direktyvos 2012/34/ES 11 straipsnio 2 dalyje nurodyti subjektai per 1 dalyje nurodytą terminą gali paprašyti atlikti būsimos viešųjų paslaugų sutarties ekonominės pusiausvyros įvertinimą.
               Tai nedaro poveikio šio reglamento taikymui viešųjų paslaugų sutarčiai, kuri vykdoma tuo metu, kai pareiškėjas pateikia pranešimą.

               3.   Jei per 1 dalyje nurodytą terminą prašymas atlikti ekonominės pusiausvyros įvertinimą nepateikiamas, reguliavimo institucija nedelsdama informuoja pareiškėją ir infrastruktūros valdytoją. Infrastruktūros valdytojas prieigos prašymą svarsto pagal Direktyvos 2012/34/ES IV skyriaus 3 skirsnį.

            6 straipsnis
            Viešųjų paslaugų sutartys su išimtinėmis teisėmis
            Jeigu kompetentinga institucija pagal Reglamento (EB) Nr. 1370/2007 3 straipsnį suteikė išimtines teises viešųjų paslaugų sutartį vykdančiai geležinkelio įmonei, dėl tokių teisių nedraudžiama pareiškėjui suteikti prieigą naujai keleivių vežimo geležinkeliais paslaugai teikti, jei dėl tokios prieigos nekils pavojus viešųjų paslaugų sutarties ekonominei pusiausvyrai.
            Atlikdama įvertinimą pagal 10 straipsnį reguliavimo institucija deramai atsižvelgia į tokių išimtinių teisių vertę.

            7 straipsnis
            Su ekonominės pusiausvyros įvertinimu susiję reikalavimai pateikti informaciją

               1.   Atlikti ekonominės pusiausvyros įvertinimą prašantis subjektas pateikia šią informaciją:

                           a)

                           prašančiojo subjekto pavadinimą, adresą, juridinę formą, registracijos numerį (jei tinka);

                           b)

                           už užklausas atsakingo asmens duomenis ryšiams;

                           c)

                           paaiškinimą, kodėl nauja keleivių vežimo geležinkeliais paslauga gali kelti pavojų sutarties ekonominei pusiausvyrai;

                           d)

                           jeigu prašantysis subjektas yra kompetentinga institucija arba viešųjų paslaugų sutartį vykdanti geležinkelio įmonė – viešųjų paslaugų sutarties kopiją.

               2.   Reguliavimo institucija gali paprašyti pateikti visą reikalingą informaciją, kurią, priklausomai nuo atvejo, teikia:

                           a)

                           kompetentinga institucija:

                                       1)

                                       atitinkamas eismo, paklausos ir pajamų prognozes, įskaitant prognozių metodiką;

                                       2)

                                       prireikus grynajam finansiniam poveikiui pagal Reglamento (EB) Nr. 1370/2007 6 straipsnio 1 dalį ir to reglamento priedą apskaičiuoti naudotą metodiką ir duomenis;

                           b)

                           viešųjų paslaugų sutartį vykdanti geležinkelio įmonė:

                                       1)

                                       viešųjų paslaugų sutarties kopiją, jei ji nepateikta pagal 1 dalies d punktą;

                                       2)

                                       įmonės verslo planą, susijusį su maršrutu, kuriam taikoma viešųjų paslaugų sutartis, arba alternatyviu maršrutu;

                                       3)

                                       atitinkamas eismo, paklausos ir pajamų prognozes, įskaitant prognozių metodiką;

                                       4)

                                       informaciją apie pajamas ir pelną, kurį įmonė gavo teikdama paslaugas maršrutu, kuriam taikoma viešųjų paslaugų sutartis, arba alternatyviu maršrutu;

                                       5)

                                       informaciją apie paslaugų tvarkaraštį, įskaitant išvykimo laikus, tarpinius sustojimus, atvykimo laikus ir jungtis;

                                       6)

                                       numatomą paslaugų elastingumą (pvz., kainos elastingumą, elastingumą paslaugų kokybės atžvilgiu);

                                       7)

                                       pagal viešųjų paslaugų sutartį teikiamų paslaugų kapitalo sąnaudas ir veiklos išlaidas, taip pat su naujos keleivių vežimo geležinkeliais paslaugos teikimu susijusius išlaidų ir paklausos svyravimus;

                           c)

                           pareiškėjas – informaciją, susijusią su jo ketinimais teikti naują keleivių vežimo geležinkeliais paslaugą, įskaitant:

                                       1)

                                       verslo planą;

                                       2)

                                       keleivių srauto ir pajamų prognozę, įskaitant prognozių metodiką;

                                       3)

                                       kainodaros strategijas;

                                       4)

                                       bilietų pardavimo tvarką;

                                       5)

                                       riedmenų specifikacijas (pvz., apkrovos koeficientą, vietų skaičių, vagono konfigūraciją);

                                       6)

                                       rinkodaros strategiją;

                           d)

                           infrastruktūros valdytojas:

                                       1)

                                       informaciją apie atitinkamas linijas arba atkarpas, siekiant užtikrinti, kad nauja keleivių vežimo geležinkeliais paslauga galėtų būti teikiama naudojant šią infrastruktūrą;

                                       2)

                                       informaciją apie siūlomos naujos keleivių vežimo geležinkeliais paslaugos galimą veiksmingumą ir atsparumą;

                                       3)

                                       poveikio pajėgumų naudojimui vertinimą;

                                       4)

                                       infrastruktūros, susijusios su maršrutais, kuriems taikoma siūloma nauja keleivių vežimo geležinkeliais paslauga, plėtros planus, įskaitant informaciją apie tokių planų įgyvendinimo laiką;

                                       5)

                                       informaciją apie atitinkamus preliminariuosius susitarimus, kurie buvo sudaryti arba dėl kurių vyksta diskusijos, visų pirma su viešųjų paslaugų sutartį vykdančia įmone.

                     Šios dalies pirmos pastraipos d punkte nustatytos infrastruktūros valdytojo pareigos teikti informaciją nedaro poveikio jo įsipareigojimams pagal paskirstymo tvarką, nurodytą Direktyvos 2012/34/ES IV skyriaus 3 skirsnyje.

               3.   Visa informacija reguliavimo institucijai siunčiama elektronine forma. Tačiau tinkamai pagrįstais atvejais reguliavimo institucija gali priimti popierinius dokumentus.

            8 straipsnis
            Konfidencialumas

               1.   Reguliavimo institucija neatskleidžia iš šalių gautos neskelbtinos komercinės informacijos, susijusios su ekonominės pusiausvyros įvertinimu.

               2.   Atlikti ekonominės pusiausvyros įvertinimą prašantis subjektas ir pareiškėjas kiekvieną siūlomą neskelbtinos komercinės informacijos neatskleidimo atvejį pagrindžia tuo metu, kai informacija pateikiama reguliavimo institucijai. Tokia informacija gali būti visų pirma techninė arba finansinė informacija, susijusi su įmonės praktine patirtimi, verslo planu, sąnaudų struktūra, rinkodaros ir kainodaros strategijomis, tiekimo šaltiniais ir rinkos dalimis. Prieš pranešdama apie savo sprendimą ir paskelbdama jį pagal 11 straipsnio 5 dalį reguliavimo institucija pašalina iš jo neskelbtiną komercinę informaciją. 4 straipsnio 2 dalyje nurodytoje standartinėje pranešimo formoje pateikiama informacija nelaikoma neskelbtina komercine informacija.

               3.   Jei reguliavimo institucija mano, kad 2 dalyje nurodytos neatskleidimo priežastys negali būti laikomos priimtinomis, apie tą sprendimą konfidencialumo prašymą pateikusiai šaliai pranešama ir jis pagrindžiamas raštu ne vėliau kaip likus dviem savaitėms iki 11 straipsnio 1 dalyje nurodyto sprendimo priėmimo.

               4.   Reguliavimo institucijos sprendimui dėl konfidencialumo taikoma teisminė kontrolė pagal Direktyvos 2012/34/ES 56 straipsnio 10 dalį. Reguliavimo institucija neatskleidžia ginčytinos informacijos tol, kol nacionalinis teismas nepriima sprendimo dėl konfidencialumo.

            9 straipsnis
            Ekonominės pusiausvyros įvertinimo tvarka

               1.   Reguliavimo institucija gali paprašyti, kad ekonominės pusiausvyros įvertinimą prašantis atlikti subjektas, gavęs prašymą, per vieną mėnesį jai pateiktų visą papildomą informaciją, kuri, jos nuomone, yra reikalinga pagal 7 straipsnio 2 dalį. Prašantysis subjektas tokią informaciją pateikia per reguliavimo institucijos nustatytą pagrįstą terminą. Reguliavimo institucija gali paprašyti pateikti kitos informacijos, jeigu mano, kad gautos papildomos informacijos nepakanka.

               2.   Jei likus šešioms savaitėms iki galutinės prašymų skirti pajėgumų pateikimo datos, nustatytos pagal Direktyvos 2012/34/ES VII priedo 3 punktą, prašančiojo subjekto pateikta informacija tebėra neišsami, reguliavimo institucija įvertinimą atlieka remdamasi turima informacija. Tačiau jei reguliavimo institucija mano, kad informacijos nepakanka įvertinimui atlikti, ji prašymą atmeta.

               3.   Reguliavimo institucija, gavusi prašymą atlikti ekonominės pusiausvyros įvertinimą, per vieną mėnesį taip pat paprašo kitų 7 straipsnio 2 dalyje nurodytų šalių pagal tą nuostatą pateikti jai įvertinimui atlikti reikalingą informaciją, jei tokią informaciją atitinkama šalis gali pagrįstai pateikti. Jei tokia pateikta informacija yra neišsami, reguliavimo institucija gali paprašyti papildomų paaiškinimų ir nustatyti pagrįstus terminus.

               4.   Jei likus šešioms savaitėms iki galutinės prašymų skirti pajėgumų pateikimo datos, nustatytos pagal Direktyvos 2012/34/ES VII priedo 3 punktą, pareiškėjo pateikta informacija tebėra neišsami, reguliavimo institucija įvertinimą atlieka remdamasi turima informacija. Tačiau jei reguliavimo institucija mano, kad pareiškėjo pateiktos informacijos nepakanka įvertinimui atlikti, ji priima sprendimą, kuriuo atsisakoma suteikti prieigą.

               5.   Jeigu viešųjų paslaugų sutartį vykdanti įmonė nėra prašantysis subjektas ir jeigu likus šešioms savaitėms iki galutinės prašymų skirti pajėgumų pateikimo datos, nustatytos pagal Direktyvos 2012/34/ES VII priedo 3 punktą, šios įmonės pateikta informacija tebėra neišsami, reguliavimo institucija įvertinimą atlieka remdamasi turima informacija. Tačiau jei reguliavimo institucija mano, kad pateiktos informacijos nepakanka įvertinimui atlikti, ji priima sprendimą, kuriuo prieiga suteikiama.

               6.   Reguliavimo institucija sprendimą priima per šešias savaites nuo visos reikiamos informacijos gavimo dienos ir bet kuriuo atveju iki galutinės prašymų skirti pajėgumų pateikimo datos, nustatytos pagal Direktyvos 2012/34/ES VII priedo 3 punktą. Reguliavimo institucija apie savo sprendimą nedelsdama praneša infrastruktūros valdytojui.

               7.   Kai pagal 5 straipsnio 2 dalį pateikiamas prašymas atlikti viešųjų paslaugų sutarties, dėl kurios vyksta konkursas, ekonominės pusiausvyros įvertinimą, reguliavimo institucija gali sustabdyti paraiškos teikti naują keleivių vežimo geležinkeliais paslaugą svarstymą ne ilgesniam kaip 12 mėnesių laikotarpiui nuo pareiškėjo pranešimo apie naują keleivių vežimo geležinkeliais paslaugą gavimo dienos arba iki konkurso pabaigos, priklausomai nuo to, kas įvyksta pirmiau.

            10 straipsnis
            Ekonominės pusiausvyros įvertinimo turinys ir vertinimo kriterijai

               1.   Reguliavimo institucija įvertina, ar siūloma nauja keleivių vežimo geležinkeliais paslauga galėtų kelti pavojų viešųjų paslaugų sutarties ekonominei pusiausvyrai. Laikoma, kad pavojus ekonominei pusiausvyrai kiltų tuo atveju, jei nauja keleivių vežimo geležinkeliais paslauga turėtų didelį neigiamą poveikį bent vienam iš šių elementų:

                           a)

                           paslaugų, kurias geležinkelio įmonė teikia pagal viešųjų paslaugų sutartį, pelningumui;

                           b)

                           kompetentingos institucijos, sudarančios viešųjų paslaugų sutartį, grynosioms išlaidoms.

               2.   Atliekant analizę vertinama visa viešųjų paslaugų sutartis, o ne atskiros pagal ją teikiamos paslaugos, ir atsižvelgiama į visą jos galiojimo laikotarpį. Iš anksto nustatyti ribiniai dydžiai arba konkretūs kriterijai gali būti taikomi, bet ne griežtai arba atskirai nuo kitų kriterijų.

               3.   Reguliavimo institucija įvertina naujos keleivių vežimo geležinkeliais paslaugos grynąjį finansinį poveikį viešųjų paslaugų sutarčiai. Pagal viešųjų paslaugų sutartį teikiant paslaugas patirtų išlaidų ir gautų pajamų, rinkoje pradėjus teikti naują keleivių vežimo geležinkeliais paslaugą, analizė apima šiuos elementus:

                           a)

                           viešųjų paslaugų sutartį vykdančios geležinkelio įmonės patirtų išlaidų ir gautų pajamų pokyčius (įskaitant, pririekus, išlaidų sumažėjimą dėl to, kad nereikia pakeisti riedmenų, kurių naudojimo laikas baigiasi, ar darbuotojų, kurių darbo sutartis baigiasi);

                           b)

                           finansinį siūlomos naujos keleivių vežimo geležinkeliais paslaugos poveikį tinkle, kuriam taikoma viešųjų paslaugų sutartis (pavyzdžiui, pritraukiama keleivių, kurie gali būti suinteresuoti jungtimi su regionine paslauga pagal viešųjų paslaugų sutartį);

                           c)

                           viešųjų paslaugų sutartį vykdančios geležinkelio įmonės galimą konkurencinį atsaką;

                           d)

                           poveikį atitinkamoms geležinkelio įmonių arba kompetentingų institucijų investicijoms, pavyzdžiui, į riedmenis;

                           e)

                           esamų išimtinių teisių vertę.

               4.   Reguliavimo institucija įvertina poveikio svarbą atsižvelgdama, visų pirma, į sutartimi įformintus kompetentingos institucijos ir viešąsias paslaugas teikiančios geležinkelio įmonės susitarimus, kuriuose prireikus nurodomas kompensacijos dydis, nustatytas pagal Reglamento (EB) Nr. 1370/2007 priedą arba pasiūlytas konkurso laimėtojo, ir rizikos (pavyzdžiui, su eismu ir pajamomis susijusios rizikos) pasidalijimo mechanizmai.

               5.   Reguliavimo institucija taip pat įvertina:

                           a)

                           grynąją naujos keleivių vežimo geležinkeliais paslaugos naudą klientams trumpuoju ir vidutinės trukmės laikotarpiu;

                           b)

                           naujos keleivių vežimo geležinkeliais paslaugos poveikį geležinkelio paslaugų veiksmingumui ir kokybei;

                           c)

                           naujos keleivių vežimo geležinkeliais paslaugos poveikį geležinkelio paslaugų tvarkaraščio planavimui.

               6.   Jeigu reguliavimo institucija nagrinėja daugiau nei vieną prieigos paraišką, ji dėl gautų paraiškų gali priimti skirtingus sprendimus, remdamasi jų atitinkamo poveikio ekonominei viešųjų paslaugų sutarties pusiausvyrai, konkurencinio poveikio, grynosios naudos klientams ir poveikio tinklui, taip pat jų bendro poveikio viešųjų paslaugų sutarties ekonominei pusiausvyrai analize.

               7.   Pagal šį straipsnį atliekamas vertinimas nedaro poveikio reguliavimo institucijos pareigai teikti nacionalinėms valdžios institucijoms pranešimus valstybės pagalbos klausimais pagal Direktyvos 2012/34/ES 56 straipsnio 12 dalies antrą pastraipą.

            11 straipsnis
            Ekonominės pusiausvyros įvertinimo rezultatas

               1.   Pagal 9 ir 10 straipsnius atlikusi ekonominės pusiausvyros įvertinimą reguliavimo institucija priima Direktyvos 2012/34/ES 11 straipsnio 2 dalyje numatytą sprendimą, kuriuo remiantis suteikiama teisė naudotis geležinkelių infrastruktūra, ta teisė iš dalies keičiama, suteikiama tik laikantis sąlygų arba ją suteikti atsisakoma.

               2.   Jei nauja keleivių vežimo geležinkeliais paslauga galėtų kelti pavojų viešųjų paslaugų sutarties ekonominei pusiausvyrai, reguliavimo institucija:

                           a)

                           atitinkamais atvejais nurodo galimus tos naujos keleivių vežimo geležinkeliais paslaugos pakeitimus, pavyzdžiui, dažnumo, linijų, tarpinių sustojimų ar tvarkaraščio pakeitimus, kuriais būtų užtikrinta, kad būtų įvykdytos Direktyvos 2012/34/ES 10 straipsnio 2 dalyje numatytos prieigos teisės suteikimo sąlygos, ir (arba)

                           b)

                           atsižvelgusi į šio reglamento 10 straipsnio 5 dalies a punkte nurodytą grynąją naudą klientams prireikus gali pateikti kompetentingoms institucijoms rekomendacijų dėl kitų su nauja keleivių vežimo paslauga nesusijusių pakeitimų, kurie užtikrintų, kad būtų įvykdytos prieigos teisės suteikimo sąlygos.

               3.   Jei prieigos prašymas yra susijęs su naujos paslaugos, apibrėžtos Direktyvos 2012/34/ES 3 straipsnio 36 dalyje, teikimu, atlikusi šiame reglamente nustatytą procedūrą ir analizę reguliavimo institucija imasi veiksmų pagal Direktyvos 2012/34/ES 11a straipsnį.

               4.   5 straipsnio 2 dalies antroje pastraipoje aprašytomis aplinkybėmis, jei atlikus esamos viešųjų paslaugų sutarties ekonominės pusiausvyros įvertinimą nustatoma, kad prieiga gali būti suteikta, ta prieiga turi būti ribotos trukmės, kol bus gauti pagal 5 straipsnio 2 dalies pirmą pastraipą ir 9 straipsnio 7 dalį atliktino ekonominės pusiausvyros įvertinimo rezultatai.

               5.   Reguliavimo institucija nekonfidencialią savo sprendimo versiją pateikia Direktyvos 2012/34/ES 11 straipsnio 3 dalyje nurodytiems subjektams ir paskelbia ją savo interneto svetainėje.

            12 straipsnis
            Reguliavimo institucijų, kurių kompetencijai priklauso nauja tarptautinė keleivių vežimo paslauga, bendradarbiavimas

               1.   Gavusi pareiškėjo pranešimą apie ketinimą pradėti teikti naują tarptautinę keleivių vežimo paslaugą, reguliavimo institucija informuoja kitas reguliavimo įstaigas, kurių kompetencijai priklauso siūlomos naujos paslaugos maršrutas. Atitinkamos reguliavimo institucijos patikrina gautą informaciją ir praneša viena kitai apie bet kokius neatitikimus.

               2.   Gavusi iš Direktyvos 2012/34/ES 11 straipsnio 2 dalyje nurodytų subjektų prašymą atlikti ekonominės pusiausvyros įvertinimą, reguliavimo institucija apie tai praneša kitoms kompetentingoms reguliavimo institucijoms.

               3.   Reguliavimo institucijos viena kitai teikia savo atitinkamų ekonominės pusiausvyros įvertinimų rezultatus, kad kitos reguliavimo institucijos turėtų galimybę pateikti pastabų dėl tų įvertinimų rezultatų prieš juos galutinai įforminant. Laikydamosi Direktyvos 2012/34/ES 57 straipsnio, jos bendradarbiauja, kad rastų problemos sprendimą.

               4.   Keisdamosi informacija apie įvertinimus, reguliavimo institucijos užtikrina iš šalių, su kuriomis susiję įvertinimai, gautos neskelbtinos komercinės informacijos konfidencialumą. Jos gali naudoti informaciją tik atitinkamam atvejui nagrinėti.

            13 straipsnis
            Mokesčiai
            Valstybė narė arba reguliavimo institucija gali nuspręsti, kad mokestį už ekonominės pusiausvyros įvertinimą sumokėtų įvertinimą atlikti prašantis subjektas.

            14 straipsnis
            Metodika

               1.   Reguliavimo institucijos taikoma vertinimo metodika turi būti aiški, skaidri bei nediskriminacinė ir turi būti skelbiama jos interneto svetainėje.

               2.   Reguliavimo institucijos Direktyvos 2012/34/ES 57 straipsnio 1 dalimi sukurtame tinkle keičiasi patirtimi ir geriausiais savo atitinkamos metodikos taikymo pavyzdžiais.

            15 straipsnis
            Panaikinimas
            Įgyvendinimo reglamentas (ES) Nr. 869/2014 panaikinamas nuo 2020 m. gruodžio 12 d. Jis taikomas po 2019 m. sausio 1 d. gautiems pareiškėjų pranešimams tik tuo atveju, jei jie pateikti pakankamai anksti, kad naujas keleivių vežimo geležinkeliais paslaugas būtų galima pradėti teikti iki 2020 m. gruodžio 12 d.

            16 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 1 d., kad būtų pasiruošta 2020 m. gruodžio 12 d. įsigaliosiančiam tarnybiniam traukinių tvarkaraščiui.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 20 d.

                  Komisijos vardu

                  Pirmininkas

               Jean-Claude JUNCKER

            (1)  OL L 343, 2012 12 14, p. 32.

            (2)  2016 m. gruodžio 14 d. Europos Parlamento ir Tarybos direktyva (ES) 2016/2370, kuria iš dalies keičiama Direktyva 2012/34/ES, kiek tai susiję su keleivių vežimo geležinkeliais valstybės viduje paslaugų rinkos atvėrimu ir geležinkelių infrastruktūros valdymu (OL L 352, 2016 12 23, p. 1).

            (3)  2007 m. spalio 23 d. Europos Parlamento ir Tarybos reglamentas (EB) Nr. 1370/2007 dėl keleivinio geležinkelių ir kelių transporto viešųjų paslaugų ir panaikinantis Tarybos reglamentus (EEB) Nr. 1191/69 ir (EEB) Nr. 1107/70 (OL L 315, 2007 12 3, p. 1).

            (4)  2014 m. rugpjūčio 11 d. Komisijos įgyvendinimo reglamentas (ES) Nr. 869/2014 dėl naujų keleivių vežimo geležinkeliais paslaugų (OL L 239, 2014 8 12, p. 1).


title: 2018 m. lapkričio 20 d. Komisijos įgyvendinimo reglamentas (ES) 2018/1796, kuriuo dėl veikliųjų medžiagų amidosulfurono, bifenokso, chlorpirifoso, metilchlorpirifoso, klofentenzino, dikambos, difenokonazolo, diflubenzurono, diflufenikano, dimoksistrobino, fenoksapropo-P, fenpropidino, lenacilo, mankozebo, mekopropo-P, metiramo, nikosulfurono, oksamilo, pikloramo, piraklostrobino, piriproksifeno ir tritosulfurono patvirtinimo laikotarpių pratęsimo iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE.)

text:
21.11.2018

                  LT

                  Europos Sąjungos oficialusis leidinys

                  L 294/15

         KOMISIJOS ĮGYVENDINIMO REGLAMENTAS (ES) 2018/1796
         2018 m. lapkričio 20 d.
         kuriuo dėl veikliųjų medžiagų amidosulfurono, bifenokso, chlorpirifoso, metilchlorpirifoso, klofentenzino, dikambos, difenokonazolo, diflubenzurono, diflufenikano, dimoksistrobino, fenoksapropo-P, fenpropidino, lenacilo, mankozebo, mekopropo-P, metiramo, nikosulfurono, oksamilo, pikloramo, piraklostrobino, piriproksifeno ir tritosulfurono patvirtinimo laikotarpių pratęsimo iš dalies keičiamas Įgyvendinimo reglamentas (ES) Nr. 540/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 17 straipsnio pirmą pastraipą,
         kadangi:

                     (1)

                     Komisijos įgyvendinimo reglamento (ES) Nr. 540/2011 (2) priedo A dalyje išvardytos veikliosios medžiagos laikomos patvirtintomis pagal Reglamentą (EB) Nr. 1107/2009;

                     (2)

                     veikliųjų medžiagų chlorpirifoso, metilchlorpirifoso, dimoksistrobino, mankozebo, mekopropo-P, metiramo, oksamilo ir piraklostrobino patvirtinimo laikotarpiai paskutinį kartą buvo pratęsti Komisijos įgyvendinimo reglamentu (ES) 2018/84 (3). Šių medžiagų patvirtinimo galiojimas baigiasi 2019 m. sausio 31 d.;

                     (3)

                     veikliosios medžiagos tritosulfurono patvirtinimo galiojimas baigiasi 2018 m. lapkričio 30 d.;

                     (4)

                     veikliųjų medžiagų amidosulfurono, bifenokso, klofentenzino, dikambos, difenokonazolo, diflubenzurono, diflufenikano, fenoksapropo-P, fenpropidino, lenacilo, nikosulfurono, pikloramo ir piriproksifeno patvirtinimo galiojimas baigiasi 2018 m. gruodžio 31 d.;

                     (5)

                     paraiškos dėl šių medžiagų patvirtinimo galiojimo pratęsimo buvo pateiktos pagal Komisijos įgyvendinimo reglamentą (ES) Nr. 844/2012 (4);

                     (6)

                     atsižvelgiant į tai, kad šias medžiagas įvertinti pavėluota dėl nuo pareiškėjų nepriklausančių priežasčių, šių veikliųjų medžiagų patvirtinimas veikiausiai baigs galioti prieš priimant sprendimą dėl jo pratęsimo. Todėl reikia pratęsti jų patvirtinimo galiojimo laikotarpius;

                     (7)

                     atsižvelgiant į Reglamento (EB) Nr. 1107/2009 17 straipsnio pirmos pastraipos tikslą, tais atvejais, kai Komisija priims reglamentą, kuriame bus nustatyta, kad šio reglamento priede nurodytų veikliųjų medžiagų patvirtinimo galiojimas nepratęsiamas, nes neatitinka patvirtinimo kriterijų, Komisija nustatys galiojimo pabaigos datą – ji bus arba ta pati, kaip ir prieš priimant šį reglamentą, arba data, kurią įsigalioja reglamentas dėl veikliųjų medžiagų patvirtinimo galiojimo nepratęsimo, priklausomai nuo to, kuri iš šių datų bus vėlesnė. Tais atvejais, kai Komisija priims reglamentą, kuriuo pratęsiamas šio reglamento priede nurodytos veikliosios medžiagos patvirtinimo galiojimas, Komisija stengsis nustatyti, kai tinkama konkrečiomis aplinkybėmis, kuo ankstesnę taikymo datą;

                     (8)

                     atsižvelgiant į tai, kad veikliosios medžiagos tritosulfurono patvirtinimo galiojimas baigiasi 2018 m. lapkričio 30 d., šis reglamentas turėtų įsigalioti kuo greičiau;

                     (9)

                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

                     (10)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 20 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (3)  2018 m. sausio 19 d. Komisijos įgyvendinimo reglamentas (ES) 2018/84, kuriuo dėl veikliųjų medžiagų chlorpirifoso, metilchlorpirifoso, klotianidino, vario junginių, dimoksistrobino, mankozebo, mekopropo-P, metiramo, oksamilo, petoksamido, propikonazolo, propinebo, propizamido, piraklostrobino ir zoksamido patvirtinimo laikotarpių pratęsimo iš dalies keičiamas Įgyvendinimo reglamentas (ES) Nr. 540/2011 (OL L 16, 2018 1 20, p. 8).

            (4)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            PRIEDAS
            Įgyvendinimo reglamento (ES) Nr. 540/2011 priedo A dalis iš dalies keičiama taip:

                        1)

                        šeštoje skiltyje mekopropo-P (57 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        2)

                        šeštoje skiltyje piraklostrobino (81 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        3)

                        šeštoje skiltyje chlorpirifoso (111 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        4)

                        šeštoje skiltyje metilchlorpirifoso (112 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        5)

                        šeštoje skiltyje mankozebo (114 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        6)

                        šeštoje skiltyje metiramo (115 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        7)

                        šeštoje skiltyje oksamilo (116 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        8)

                        šeštoje skiltyje dimoksistrobino (128 įrašas) patvirtinimo galiojimo pabaigos data pakeičiama į „2020 m. sausio 31 d.“;

                        9)

                        šeštoje skiltyje amidosulfurono (169 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        10)

                        šeštoje skiltyje nikosulfurono (170 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        11)

                        šeštoje skiltyje klofentezino (171 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        12)

                        šeštoje skiltyje dikambos (172 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        13)

                        šeštoje skiltyje difenokonazolo (173 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        14)

                        šeštoje skiltyje diflubenzurono (174 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        15)

                        šeštoje skiltyje lenacilo (176 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        16)

                        šeštoje skiltyje pikloramo (178 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        17)

                        šeštoje skiltyje piriproksifeno (179 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        18)

                        šeštoje skiltyje bifenokso (180 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        19)

                        šeštoje skiltyje diflufenikano (181 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        20)

                        šeštoje skiltyje fenoksapropo-P (182 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        21)

                        Šeštoje skiltyje fenpropidino (183 įrašas) patvirtinimo galiojimo pabaigos data pakeičiama į „2019 m. gruodžio 31 d.“;

                        22)

                        šeštoje skiltyje tritosulfurono (186 įrašas) patvirtinimo galiojimo pabaigos data pakeičiama į „2019 m. lapkričio 30 d.“


title: 2018 m. lapkričio 20 d. Komisijos įgyvendinimo reglamentas (ES) 2018/1794, kuriuo iš dalies keičiamas Įgyvendinimo reglamentas (ES) 2015/220, kuriuo nustatomos Tarybos reglamento (EB) Nr. 1217/2009, kuriuo sukuriamas žemės ūkio valdų pajamų ir ūkinės veiklos apskaitos duomenų rinkimo tinklas Europos Sąjungoje, taikymo taisyklės

text:
21.11.2018

                  LT

                  Europos Sąjungos oficialusis leidinys

                  L 294/3

         KOMISIJOS ĮGYVENDINIMO REGLAMENTAS (ES) 2018/1794
         2018 m. lapkričio 20 d.
         kuriuo iš dalies keičiamas Įgyvendinimo reglamentas (ES) 2015/220, kuriuo nustatomos Tarybos reglamento (EB) Nr. 1217/2009, kuriuo sukuriamas žemės ūkio valdų pajamų ir ūkinės veiklos apskaitos duomenų rinkimo tinklas Europos Sąjungoje, taikymo taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. lapkričio 30 d. Tarybos reglamentą (EB) Nr. 1217/2009, kuriuo sukuriamas žemės ūkio valdų pajamų ir ūkinės veiklos apskaitos duomenų rinkimo tinklas Europos Sąjungoje (1), ypač į jo 5a straipsnio 2 dalį ir 19 straipsnio 3 dalį,
         kadangi:

                     (1)

                     Komisijos įgyvendinimo reglamento (ES) 2015/220 (2) 12 straipsnyje nustatytas bendras kiekvienos valstybės narės tinkamai užpildytų ir pateiktų ūkių ataskaitų, už kurias gali būti išmokėtas standartinis mokestis, skaičius. Reglamento (EB) Nr. 1217/2009 19 straipsnio 1 dalies a punkte numatyta, kad standartinis mokestis sumažinamas iki 80 %, jei ūkių apskaitos duomenų tinklo (ŪADT) rajono arba valstybės narės bendras tinkamai užpildytų ir pateiktų ūkių ataskaitų skaičius yra mažesnis nei 80 % tam ŪADT rajonui arba atitinkamai valstybei narei nustatytų respondentinių valdų skaičiaus. Siekiant užtikrinti teisingą tos nuostatos taikymą, išmokėti kompensacijos už nepateiktas ūkių ataskaitas tame ŪADT rajone už kurį valstybė narė pateikė mažiau nei 80 % tam ŪADT rajonui nustatytų respondentinių valdų ūkių ataskaitų, neturėtų būti įmanoma;

                     (2)

                     Įgyvendinimo reglamento (ES) 2015/220 14 straipsnio 4 dalyje nustatytas 2 mėnesių terminas pateiktoms ūkių ataskaitoms patvirtinti atsižvelgiant į tai, ar už jas galėtų būti išmokėtas padidintas standartinis mokestis. Siekiant didesnio aiškumo dėl to laikotarpio trukmės, ji turėtų būti išreikšta atitinkamos valstybės narės darbo dienomis. Be to, Komisija turėtų turėti galimybę šį laikotarpį išimtiniais ir tinkamai pagrįstais atvejais pratęsti;

                     (3)

                     todėl Įgyvendinimo reglamentas (ES) 2015/220 turėtų būti atitinkamai iš dalies pakeistas;

                     (4)

                     atsižvelgiant į pakeitimų pobūdį, jie turėtų būti taikomi nuo 2018 ataskaitinių metų;

                     (5)

                     šiame reglamente nustatytos priemonės atitinka Ūkių apskaitos duomenų tinklo komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) 2015/220 iš dalies keičiamas taip:

                        (1)

                        12 straipsnis papildomas šia dalimi:
                        „Tačiau laikoma, kad už tas ūkių ataskaitas, kurios yra gautos iš ŪADT rajono, iš kurio pateikta daugiau ūkių ataskaitų, nei tam ŪADT rajonui nustatyta II priede, standartinis mokestis negali būti išmokėtas tame ŪADT rajone, už kurį valstybė narė yra pateikusi mažiau nei 80 % reikalaujamų respondentinių valdų ūkių ataskaitų.“;

                        (2)

                        14 straipsnio 4 dalis pakeičiama taip:

                           „4.   Jei Komisijos pagal šio reglamento 13 straipsnio pirmos pastraipos b punktą patikrinti apskaitos duomenys jų pateikimo Komisijai metu arba per 40 darbo dienų nuo tos dienos, kai Komisija pranešė duomenis pateikusiai valstybei narei, kad jos perduoti apskaitos duomenys nebuvo teisingai parengti, pagal Reglamento (EB) Nr. 1217/2009 8 straipsnio 2 dalį buvo pripažinti teisingai parengtais, prie 3 dalies a ir b punktuose nurodyto standartinio mokesčio padidinimo 2018 ataskaitiniais metais gali būti pridėti 2 EUR, o nuo 2019 ataskaitinių metų – 5 EUR.
                           Išimtiniais ir tinkamai pagrįstais atvejais Komisija gali nuspręsti šį 40 darbo dienų laikotarpį pratęsti.
                           40 darbo dienų laikotarpio arba bet kokio jo pratęsimo pabaigos datą Komisija ir atitinkamos valstybės narės ryšių palaikymo agentūra patvirtina raštu.“

            2 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            Jis taikomas nuo 2018 ataskaitinių metų.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 20 d.

                  Komisijos vardu

                  Pirmininkas

               Jean-Claude JUNCKER

            (1)  OL L 328, 2009 12 15, p. 27.

            (2)  2015 m. vasario 3 d. Komisijos įgyvendinimo reglamentas (ES) 2015/220, kuriuo nustatomos Tarybos reglamento (EB) Nr. 1217/2009, kuriuo sukuriamas žemės ūkio valdų pajamų ir ūkinės veiklos apskaitos duomenų rinkimo tinklas Europos Sąjungoje, taikymo taisyklės (OL L 46, 2015 2 19, p. 1).